SL Uradni list Evropske unije C 239/19

Končno poročilo pooblaščenca za zaslišanje v zadevi COMP/39.116 – Coca-Cola

(v skladu s členoma 15 in 16 Odločbe Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2005/C 239/09)

(Besedilo velja za EGP)

Osnutek odločbe se nanaša na dobavo brezalkoholnih pijač z dodanim ogljikovim dioksidom v državah ES, Islandiji in Norveški, po distribucijskih poteh za potrošnjo na domu in za potrošnjo v lokalih. Odločba je naslovljena na družbo Coca-Cola („TCCC“) in njene tri glavne polnilce, Bottling Holdings (Luksemburg) sarl, Coca-Cola Erfrischungsgetränke AG in Coca-Cola Hellenic Bottling Company SA (v nadaljnem besedilu: „stranke“).

Komisija je v letih 1996, 1999 in 2001 prejela pritožbe v skladu s členom 3 Uredbe Sveta (EGS) št. 17 z dne 6. februarja 1962 o domnevni zlorabi prevladujočega položaja s strani družbe Coca-Cola in njenih polnilcev. Komisija je izvedla preiskave v skladu s členom 14(3) Uredbe (EGS) št. 17 v prostorih strank v Avstriji, Belgiji, Danski, Nemčiji in Združenem kraljestvu v letih 1999 in 2000.

Komisija je 29. septembra 2004 sprožila postopek za sprejetje odločbe v skladu s poglavjem III Uredbe (ES) št. 1/2003.

V predhodni oceni, izdani 15. oktobra 2004 v skladu s členom 9(1) Uredbe (ES) št. 1/2003, je Komisija izrazila konkurenčne pomisleke glede določenih poslovnih ravnanj družbe Coca-Cola in njenih polnilcev pri dobavi brezalkoholnih pijač z dodanim ogljikovim dioksidom, ki so se nanašala na ekskluzivno dobavo, rabate za doseganje ciljev oziroma rasti ter na uporabo tržne moči kot vzvoda med različnimi kategorijami proizvodov.

Stranke so Komisiji 19. oktobra 2004 ponudile zaveze kot odgovor na predhodno oceno.

V skladu s členom 27(4) Uredbe (ES) št. 1/2003 je bilo v Uradnem listu Evropske Unije objavljeno obvestilo, ki je na podlagi povzetka zadeve ter ponujenih zavez strank pozvalo zainteresirane tretje stranke, naj v enem mesecu od dneva objave predložijo pripombe glede zavez („preskus trga“) (1). Obvestilo je javnost seznanilo s konkurenčnimi pomisleki, ki jih je Komisija zaznala, z odgovarjajočimi zavezami in pozvalo zainteresirane tretje stranke k predložitvi pripomb. Na podlagi obvestila je Komisija prejela 33 pripomb tretjih strank, od tega 19 od gospodarskih subjektov, ki se ukvarjajo s prodajo za potrošnjo v lokalih in na domu, ter 14 od dobaviteljev pijač. Prejete pripombe so bile na splošno pozitivne, saj so potrdile učinkovitost zavez pri obravnavanju pomislekov Komisije. Pripombe niso privedle Komisije k ponovni proučitvi konkurenčnih pomislekov, izraženih v predhodni oceni, in niso povzročile novih konkurenčnih pomislekov.

Komisija je 21. januarja 2005 obvestila stranke o pripombah, prejetih s strani zainteresiranih tretjih strank med preskusom trga. Stranke so 25. februarja 2005 predložile spremenjen predlog ponujenih zavez.

Komisija je sklenila, da ob upoštevanju zavez, ki so jih ponudile tretje stranke kot odgovor na predhodno ovrednotenje in kakor so jih kasneje spremenile, da bi se upoštevale ustrezne pripombe tretjih strank, in brez poseganja v člen 9(2) Uredbe 1/2003, ni več razlogov za ukrepanje.

Ne stranke ne druga podjetja niso pri pooblaščencu za zaslišanje vložile nobenih zahtevkov v zvezi s preskusom trga. Vložen ni bil noben zahtevek za posredovanje dodatnih podatkov. Stranke so potrdile, da so službe Komisije zagotovile zadostna dejstva za oblikovanje zavez, ki obravnavanje pomisleke iz predhodne ocene.

Ob upoštevanju zgoraj navedenega posebne pripombe v zadevi glede pravice do zaslišanja niso potrebne.

Bruselj, 26. maj 2005. Serge DURANDE

(1) UL C 289, 26.11.2004, str. 10.